บสย. เดินหน้าช่วย SMEs เสริมสภาพคล่องทางการเงิน
นายสิทธิกร ดิเรกสุนทร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า เพื่อสนับหนุนการขับเคลื่อนเศรษฐกิจฐานราก  เตรียมความพร้อมการพลิกฟื้นกิจการหลังเปิดประเทศและช่วยผู้ประกอบการให้เข้าถึงแหล่งทุน บสย. จะลงพื้นที่พบปะผู้ประกอบการร้านค้า เพื่อรับทราบข้อมูลในมิติต่างๆ ของผู้ประกอบการ SMEs และกลุ่มผู้ค้ารายย่อย ทั้งสภาพปัญหาการค้าขาย ความต้องการเข้าถึงสินเชื่อ ตลอดจนให้ข้อแนะนำผู้ประกอบการที่ต้องการขอสินเชื่อ พร้อมแนะนำศูนย์ที่ปรึกษาทางการเงิน SMEs (บสย.F.A. Center) ซึ่งที่ผ่านมา สถานการณ์ทางเศรษฐกิจส่งผลกระทบต่อต้นทุนการดำเนินธุรกิจที่เปลี่ยนไป การเข้าถึงสินเชื่อ สภาพคล่องทางการเงิน ปัญหาการเข้าถึงแหล่งทุนและสินเชื่อยากขึ้น โดย บสย.จะเป็นเครื่องมือสำคัญในช่วงที่เศรษฐกิจกำลังกลับมาฟื้นต้วสำหรับกิจกรรมวันนี้ (5 ก.ค.65) ลงพื้นที่ตลาดนัดหลังกระทรวงการคลัง และมีกำหนดจัดกิจกรรมที่โคราช เชียงใหม่ และหาดใหญ่ หรือหัวเมืองหลักในครั้งต่อไป ทั้งนี้ คณะกรรมการ บสย. ได้จัดสรรวงเงินเพิ่มอีกจำนวน 10,000 ล้านบาท ทำให้มีวงเงินรองรับการค้ำประกันสินเชื่อในโครงการ บสย. SMEs สร้างชาติ (PGS 9) รวม 23,000 ล้านบาท เชื่อว่าจะช่วยพยุงเศรษฐกิจได้อีก 3 เท่า พร้อมย้ำให้ผู้ประกอบการรักษาสภาพคล่องของตนเองด้วย สำหรับผู้ประกอบการที่สนใจขอรับคำปรึกษาทางการเงิน สามารถติดต่อได้ทุกช่องทางของ บสย. ไม่เสียค่าใช่จ่าย